CELEX: 32021R1706
Language: lt
Date: 2021-07-14 00:00:00
Title: Komisijos deleguotasis reglamentas (ES) 2021/1706 2021 m. liepos 14 d. kuriuo iš dalies keičiamas ir ištaisomas Deleguotasis reglamentas (ES) 2020/688, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos reikalavimais, taikomais Sąjungoje perkeliamiems sausumos gyvūnams ir vežamiems periniams kiaušiniams (Tekstas svarbus EEE)

2021 9 24   
               
               
                  LT
               
               
                  Europos Sąjungos oficialusis leidinys
               
               
                  L 339/56
               
            
         KOMISIJOS DELEGUOTASIS REGLAMENTAS (ES) 2021/1706
         2021 m. liepos 14 d.
         kuriuo iš dalies keičiamas ir ištaisomas Deleguotasis reglamentas (ES) 2020/688, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos reikalavimais, taikomais Sąjungoje perkeliamiems sausumos gyvūnams ir vežamiems periniams kiaušiniams
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai (Gyvūnų sveikatos teisės aktas) (1), ypač į jo 131 straipsnio 1 dalį, 135 straipsnį, 136 straipsnio 2 dalį, 140 straipsnį, 144 straipsnio 1 dalį, 147 straipsnį ir 156 straipsnio 1 dalį,
         kadangi:
         
                     (1)
                  
                  
                     Reglamentu (ES) 2016/429 buvo nustatytos gyvūnų ligų, kurios perduodamos gyvūnams arba žmonėms, prevencijos ir kontrolės taisyklės. To reglamento IV dalies I antraštinės dalies 3, 4 ir 5 skyriuose nustatyti laikomų ir laukinių sausumos gyvūnų perkėlimui Sąjungoje ir jų genetinės medžiagos produktų vežimui taikomi gyvūnų sveikatos reikalavimai;
                  
               
                     (2)
                  
                  
                     Komisijos deleguotuoju reglamentu (ES) 2020/688 (2) papildomos Reglamento (ES) 2016/429 5 straipsnio 1 dalyje nustatytos gyvūnų ligų, kurios perduodamos gyvūnams arba žmonėms, prevencijos ir kontrolės taisyklės, susijusios su laikomų ir laukinių sausumos gyvūnų perkėlimu ir perinių kiaušinių vežimu Sąjungoje;
                  
               
                     (3)
                  
                  
                     Deleguotojo reglamento (ES) 2020/688 II dalies 3 skyriaus 1 skirsnyje nustatyti maistinių naminių paukščių perkėlimo reikalavimai, įskaitant laikymo kilmės ūkyje laikotarpį. Visų pirma nustatyti konkretūs maistinių naminių paukščių, skirtų mėsai arba maistiniams kiaušiniams, ir maistinių naminių paukščių, skirtų medžiojamųjų paukščių ištekliams atnaujinti, laikymo laikotarpiai, bet ne maistinių naminių paukščių, skirtų kitiems produktams, laikymo laikotarpiai. Todėl taip pat turėtų būti nustatytas konkretus tos kategorijos maistinių naminių paukščių laikymo laikotarpis;
                  
               
                     (4)
                  
                  
                     Deleguotojo reglamento (ES) 2020/688 36 straipsnyje nustatyti vienadienių paukščiukų perkėlimo į kitą valstybę narę reikalavimai, o to reglamento 37 straipsnyje numatyta nuostata, leidžianti nukrypti nuo naminių paukščių perkėlimo reikalavimų, kai perkeliama mažiau nei 20 naminių paukščių, išskyrus beketerius paukščius, įskaitant vienadienius paukščiukus, ir nustatyti konkretūs tokių perkėlimų reikalavimai. Komisijos deleguotojo reglamento (ES) 2020/692 (3) 112–114 straipsniuose nustatyti gyvūnų sveikatos reikalavimai, taikomi perkeliamiems ir tvarkomiems naminiams paukščiams, išperintiems iš perinių kiaušinių, kurie įvežti į Sąjungą iš trečiosios šalies arba jos teritorijos ar zonos. Siekiant laikytis tų reikalavimų Deleguotojo reglamento (ES) 2020/688 36 straipsnyje nustatyta, kad tuo atveju, jei vienadieniai paukščiukai, kurie buvo išperinti iš perinių kiaušinių, įvežtų į Sąjungą iš trečiosios šalies, jos teritorijos ar zonos, ir kurie yra perkeliami į kitą valstybę narę, kilmės valstybės narės kompetentinga institucija turėtų informuoti paskirties valstybės narės kompetentingą instituciją. Tačiau į to reglamento 37 straipsnį nėra įtrauktas toks reikalavimas, taikomas perkeliant mažiau nei 20 naminių paukščių, išskyrus beketerius paukščius, kai perkeliami vienadieniai paukščiukai. Todėl nuoseklumo sumetimais Deleguotajame reglamente (ES) 2020/688 nustatytas informacijos teikimo reikalavimas turėtų būti panašiai taikomas perkeliant iš vienos valstybės narės į kitą mažiau nei 20 naminių paukščių, išskyrus beketerius paukščius;
                  
               
                     (5)
                  
                  
                     Reglamento (ES) 2016/429 4 straipsnio 49 punkte pateikta „surinkimo operacijos“ apibrėžtis apima trumpesnį laikotarpį nei nustatytas atitinkamų rūšių gyvūnų laikymo laikotarpis, taikomas siekiant surinkti laikomus sausumos gyvūnus iš daugiau nei vieno ūkio. Tačiau Deleguotajame reglamente (ES) 2020/688 nenustatytas konkretus laikymo laikotarpis, skirtas skerstiniems laikomiems kanopiniams gyvūnams, išskyrus skerstinas avis ir ožkas, kurios nėra atskirai identifikuotos pagal Komisijos deleguotojo reglamento (ES) 2019/2035 (4) 45 straipsnį – jų laikymo laikotarpis nustatytas Komisijos deleguotojo reglamento (ES) 2020/688 18 straipsnyje. Todėl būtina nustatyti su surinkimo operacijos apibrėžtimi susijusį laikymo laikotarpį, numatytą tiems skerstiniems laikomiems kanopiniams gyvūnams, kurių laikymo laikotarpis Deleguotajame reglamente (ES) 2020/688 nėra nustatytas. Tai turėtų būti taikoma tik po to, kai gyvūnai išvežami iš kilmės ūkio;
                  
               
                     (6)
                  
                  
                     „šunų, kačių ir šeškų surinkimo centras“ apibrėžtas Deleguotojo reglamento (ES) 2019/2035 2 straipsnio 7 punkte, o patvirtinimo suteikimo reikalavimai nustatyti to reglamento 10 straipsnyje. Tačiau Deleguotajame reglamente (ES) 2020/688 šunų, kačių ir šeškų perkėlimas iš tokių surinkimo centrų į kitą valstybę narę nenumatytas. Kad šunų, kačių ir šeškų surinkimo centras veiktų, būtina nustatyti šunų, kačių ir šeškų perkėlimo į kitas valstybes nares reikalavimus, kai iš kilmės ūkio išvežti gyvūnai surenkami iš daugiau nei vieno ūkio;
                  
               
                     (7)
                  
                  
                     Deleguotajame reglamente (ES) 2020/688 nustatyta, kad lenktyniniai karveliai, perkeliami į sporto renginius kitoje valstybėje narėje, turi atitikti nelaisvėje laikomų paukščių perkėlimo reikalavimus, įskaitant laikymo laikotarpį, ir prie jų turi būti pridedamas veterinarijos sertifikatas. Tačiau dėl tokių prievolių apribojama galimybė tuos gyvūnus treniruoti, kad galėtų dalyvauti sporto renginiuose. Todėl Deleguotasis reglamentas (ES) 2020/688 turėtų būti iš dalies pakeistas, kad į sporto renginius kitoje valstybėje narėje perkeliamų lenktyninių karvelių atveju nebūtų taikomas reikalavimas laikytis laikymo laikotarpio ir prie jų pridėti veterinarijos sertifikatą;
                  
               
                     (8)
                  
                  
                     Deleguotojo reglamento (ES) 2020/688 101 straipsnyje nustatytos laukinių sausumos gyvūnų perkėlimo iš jų buveinės į kitoje valstybėje narėje esančią buveinę ar ūkį sąlygos. Tame straipsnyje nustatytos taisyklės taikomos visų rūšių sausumos gyvūnams. Tačiau Deleguotojo reglamento (ES) 2020/688 101 straipsnio 4 dalies c punkte ir 5 dalyje nustatyti gyvūnų sveikatos reikalavimai yra konkretesni ir aktualūs tik tam tikrų rūšių gyvūnams, todėl turėtų būti taikomi tik jiems. Todėl būtina iš dalies pakeisti Deleguotąjį reglamentą (ES) 2020/688 ir patikslinti, kad to deleguotojo reglamento 101 straipsnio 4 dalies c punktas ir 5 dalis taikomi tik laukiniams gyvūnams, kurie priklauso rūšims, įtrauktoms į sąrašą dėl kiekvienos konkrečios ligos pagal Komisijos įgyvendinimo reglamentą (ES) 2018/1882 (5);
                  
               
                     (9)
                  
                  
                     Deleguotojo reglamento (ES) 2020/688 II priede nustatyti prieš perkeliant gyvūnus taikomi būtiniausi reikalavimai, susiję su ožkų, kupranugarių ir elninių Mycobacterium tuberculosis komplekso (M. bovis, M. caprae ir M. tuberculosis) infekcija. Tačiau ūkiuose, kuriuose pranešta apie ligą, laikomų ožkų ir kupranugarinių tyrimų tvarka yra nustatyta griežtesnė nei elninių atveju. Šis skirtumas yra nereikalingas ir nepagrįstas, todėl Deleguotojo reglamento (ES) 2020/688 II priede nustatyta ožkų ir kupranugarinių tyrimų tvarka turėtų būti pataisyta, kad būtų numatyta tokia pati galimybė atlikti tyrimus dėl tos konkrečios ligos kaip ir elninių atveju;
                  
               
                     (10)
                  
                  
                     be to, Deleguotojo reglamento (ES) 2020/688 II priedo 1 dalies 2 punkte numatyta nuostata, leidžianti nukrypti nuo reikalavimo atlikti metinius visų ožkų, kurios laikomos ūkyje veisimui, tyrimus esant tam tikroms sąlygoms. Būtina iš dalies pakeisti Deleguotojo reglamento (ES) 2020/688 II priedo 1 dalies 2 punkto a papunktį, kad būtų paaiškinta, kurios iš to priedo 1 dalies 1 punkto nuostatų turėtų būti laikomasi tokios nukrypti leidžiančios nuostatos atveju;
                  
               
                     (11)
                  
                  
                     Deleguotajame reglamente (ES) 2020/688 pateiktos tam tikros nuorodos į Komisijos deleguotąjį reglamentą (ES) 2020/689 (6), kurios yra netikslios, todėl jos turėtų būti ištaisytos;
                  
               
                     (12)
                  
                  
                     paprastumo ir skaidrumo sumetimais bei siekiant palengvinti taisyklių taikymą ir išvengti jų dubliavimosi, taisyklės turėtų būti nustatytos viename teisės akte, o ne keliuose atskiruose teisės aktuose, kuriuose būtų pateikta daug kryžminių nuorodų. Šis požiūris taip pat atitinka požiūrį, įtvirtintą Reglamente (ES) 2016/429, pagal kurį pirmenybė teikiama Sąjungos taisyklių supaprastinimui, kad jas būtų lengviau taikyti ir būtų sumažinta administracinė našta, ir įtvirtintą Deleguotajame reglamente (ES) 2020/688,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2020/688 iš dalies keičiamas taip:
            
                        1.
                     
                     
                        34 straipsnio 1 dalis iš dalies keičiama taip:
                        
                                    a)
                                 
                                 
                                    a punkto ii papunkčio pirma įtrauka pakeičiama taip:
                                    
                                                „—
                                             
                                             
                                                42 dienas iki išvežimo, jei tai veisliniai naminiai paukščiai ir maistiniai naminiai paukščiai, auginami mėsai, maistiniams kiaušiniams dėti arba skirti kitiems produktams,“;
                                             
                                          
                              
                                    b)
                                 
                                 
                                    e punktas pakeičiamas taip:
                                    
                                                „e)
                                             
                                             
                                                vykdant priežiūrą pagal Deleguotojo reglamento (ES) 2020/689 3 straipsnio 1 dalį, gyvūnų kilmės pulke per 21 dieną iki išvežimo nenustatytas nė vienas patvirtintas mažai patogeniško paukščių gripo virusų atvejis;“;
                                             
                                          
                              
                  
                        2.
                     
                     
                        37 straipsnis pakeičiamas taip:
                        
                           „37 straipsnis
                           Nukrypti leidžianti nuostata, taikoma mažiau nei 20 naminių paukščių, išskyrus beketerius paukščius, perkėlimui
                           
                              1.   Nukrypdami nuo 34, 35 ir 36 straipsniuose nustatytų reikalavimų, veiklos vykdytojai į kitą valstybę narę gali perkelti mažiau nei 20 naminių paukščių, išskyrus beketerius paukščius, jei įvykdyti šie reikalavimai:
                              
                                          a)
                                       
                                       
                                          gyvūnai yra iš paukščių pulkų, kurie buvo nuolat laikomi viename registruotame ūkyje nuo išperinimo arba bent 21 dieną iki išvežimo;
                                       
                                    
                                          b)
                                       
                                       
                                          gyvūnai yra iš paukščių pulkų, kuriuose nepasireiškė jokių į sąrašą įtrauktų ligų, susijusių su atitinkamomis rūšimis, klinikinių požymių arba nekilo įtarimas dėl šių ligų;
                                       
                                    
                                          c)
                                       
                                       
                                          vykdant priežiūrą pagal Deleguotojo reglamento (ES) 2020/689 3 straipsnio 1 dalį, gyvūnų kilmės pulke per 21 dieną iki išvežimo nenustatytas nė vienas patvirtintas mažai patogeniško paukščių gripo virusų atvejis;
                                       
                                    
                                          d)
                                       
                                       
                                          21 dieną iki išvežimo gyvūnai neturėjo sąlyčio su naujai atvežtais naminiais paukščiais arba paukščiais, kurių sveikatos būklė prastesnė;
                                       
                                    
                                          e)
                                       
                                       
                                          antys ir žąsys, išskyrus skerstinas antis ir žąsis, buvo patikrintos atliekant tyrimą labai patogeniškam paukščių gripui nustatyti pagal IV priedą ir tyrimo rezultatai buvo neigiami;
                                       
                                    
                                          f)
                                       
                                       
                                          gyvūnai buvo patikrinti atliekant tyrimus Salmonella Pullorum, S. Gallinarum ir S. arizonae infekcijai ir paukščių mikoplazmozei (Mycoplasma gallisepticum ir M. meleagridis) nustatyti pagal V priedą ir tyrimų rezultatai buvo neigiami;
                                       
                                    
                                          g)
                                       
                                       
                                          atitinkami su vakcinacija susiję reikalavimai, kurie nustatyti konkrečiai naminių paukščių kategorijai 41 ir 42 straipsniuose.
                                       
                                    
                           
                              2.   Jei vienadieniai paukščiukai buvo išperinti iš perinių kiaušinių, įvežtų į Sąjungą iš trečiosios šalies arba jos teritorijos ar zonos, tokių vienadienių paukščiukų kilmės valstybės narės kompetentinga institucija informuoja numatomos paskirties valstybės narės kompetentingą instituciją, kad periniai kiaušiniai į Sąjungą buvo įvežti iš trečiosios šalies.“;
                           
                        
                     
                  
                        3.
                     
                     
                        43 straipsnis papildomas šia 4 dalimi:
                        
                           „4.   Jeigu tai skerstini laikomi kanopiniai gyvūnai, išskyrus avis ir ožkas, kurios nėra atskirai identifikuotos pagal Komisijos deleguotojo reglamento (ES) 2019/2035 45 straipsnį, gyvūnus išvežus iš kilmės ūkio, mažiau nei 20 dienų trunkantis jų surinkimas iš daugiau nei vieno ūkio yra laikomas surinkimo operacija.“;
                        
                     
                  
                        4.
                     
                     
                        53 straipsnis papildomas šiuo punktu:
                        
                                    „c)
                                 
                                 
                                    gyvūnai, kurie surenkami juos išvežus iš kilmės ūkio, yra surinkti šunų, kačių ir šeškų surinkimo centruose, patvirtintuose pagal Deleguotojo reglamento (ES) 2019/2035 10 straipsnį.“;
                                 
                              
                  
                        5.
                     
                     
                        68 straipsnis pakeičiamas taip:
                        
                           „68 straipsnis
                           Specialieji lenktyninių karvelių perkėlimo į sporto renginius kitoje valstybėje narėje reikalavimai
                           Veiklos vykdytojai perkelia lenktyninius karvelius į sporto renginius kitoje valstybėje narėje tik jei tie gyvūnai atitinka 59 straipsnyje nustatytas sąlygas, išskyrus 59 straipsnio 1 dalies a punkte nustatytą laikymo laikotarpį.“;
                        
                     
                  
                        6.
                     
                     
                        71 straipsnio 1 dalis pakeičiama taip:
                        
                           „1.   Veiklos vykdytojai perkelia nelaisvėje laikomus paukščius, išskyrus į sporto renginius perkeliamus lenktyninius karvelius, namines bites, kamanes, išskyrus kamanes iš patvirtintų izoliuotųjų auginimo ūkių, primatus, šunis, kates, šeškus ar kitus mėsėdžius į kitą valstybę narę tik jei prie jų yra pridėtas kilmės valstybės narės kompetentingos institucijos išduotas veterinarijos sertifikatas.“;
                        
                     
                  
                        7.
                     
                     
                        81 straipsnis iš dalies keičiamas taip:
                        
                                    a)
                                 
                                 
                                    1 dalis pakeičiama taip:
                                    
                                       „1.   Nelaisvėje laikomų paukščių, išskyrus 2 dalyje nurodytus nelaisvėje laikomus paukščius, veterinarijos sertifikate, kurį išduoda kilmės valstybės narės kompetentinga institucija pagal 71 straipsnio 1 dalį, pateikiama bendroji informacija, numatyta VIII priedo 1 dalies 1 punkte, ir patvirtinama atitiktis 59 straipsnio reikalavimams ir 61 bei 62 straipsnių reikalavimams, jei taikytina konkrečios kategorijos paukščiams.“;
                                    
                                 
                              
                                    b)
                                 
                                 
                                    3 dalis išbraukiama;
                                 
                              
                  
                        8.
                     
                     
                        101 straipsnis iš dalies keičiamas taip:
                        
                                    a)
                                 
                                 
                                    4 dalies c punkto įvadinis sakinys pakeičiamas taip:
                                    
                                                „c)
                                             
                                             
                                                gyvūnai, priklausantys rūšims, įtrauktoms į sąrašą dėl atitinkamų ligų, yra kilę iš buveinės, kurioje per nustatytus terminus nepranešta apie šias ligas ir infekcijas:“;
                                             
                                          
                              
                                    b)
                                 
                                 
                                    5 dalies įvadinis sakinys pakeičiamas taip:
                                    
                                       „5.   Nukrypdama nuo šio straipsnio 4 dalies d punkto, kilmės valstybės narės kompetentinga institucija gali leisti perkelti laukinius sausumos gyvūnus, kurie priklauso Antilocapridae, Bovidae, Camelidae, Cervidae, Giraffidae, Moschidae arba Tragulidae šeimoms ir kurie kilę iš buveinių, neatitinkančių bent vieno iš Deleguotojo reglamento (ES) 2020/689 V priedo II dalies 2 skyriaus 1 skirsnio 1–3 punktuose nustatytų reikalavimų dėl mėlynojo liežuvio viruso (1–24 serologinių tipų) infekcijos, į kitą valstybę narę arba jos zoną:“;
                                    
                                 
                              
                  
         
            2 straipsnis
            Deleguotojo reglamento (ES) 2020/688 II priedas ištaisomas pagal šio reglamento priedą.
         
         
            3 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. liepos 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 84, 2016 3 31, p. 1.
         
            (2)  2019 m. gruodžio 17 d. Komisijos deleguotasis reglamentas (ES) 2020/688, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos reikalavimais, taikomais Sąjungoje perkeliamiems sausumos gyvūnams ir vežamiems periniams kiaušiniams (OL L 174, 2020 6 3, p. 140).
         
            (3)  2020 m. sausio 30 d. Komisijos deleguotasis reglamentas (ES) 2020/692, kuriuo papildomos Europos Parlamento ir Tarybos reglamento (ES) 2016/429 taisyklės dėl tam tikrų gyvūnų, genetinės medžiagos produktų ir gyvūninių produktų siuntų įvežimo į Sąjungą ir jų gabenimo bei tvarkymo įvežus (OL L 174, 2020 6 3, p. 379).
         
            (4)  2019 m. birželio 28 d. Komisijos deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429 (OL L 314, 2019 12 5, p. 115).
         
            (5)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
         
            (6)  2019 m. gruodžio 17 d. Komisijos deleguotasis reglamentas (ES) 2020/689, kuriuo papildomos Europos Parlamento ir Tarybos reglamento (ES) 2016/429 tam tikrų į sąrašą įtrauktų ir naujų ligų priežiūros, likvidavimo programų ir liga neužkrėstos teritorijos statuso taisyklės (OL L 174, 2020 6 3, p. 211).
      
      
         
            PRIEDAS
            Deleguotojo reglamento (ES) 2020/688 II priedas ištaisomas taip:
            
                        1.
                     
                     
                        1 dalis ištaisoma taip:
                        
                                    a)
                                 
                                 
                                    2 dalies a punktas pakeičiamas taip:
                                    
                                                „a)
                                             
                                             
                                                1 dalies a, b ir c punktuose nurodyti elementai, sudarantys 1 dalyje nustatytą prieš gyvūnų perkėlimą vykdomą priežiūros programą, 1 dalyje nurodytame ūkyje buvo vykdomi bent 24 mėnesius ir per tą laikotarpį nebuvo pranešta apie ūkyje laikomų ožkų Mycobacterium tuberculosis komplekso (M. bovis, M. caprae ir M. tuberculosis) infekciją;“;
                                             
                                          
                              
                                    b)
                                 
                                 
                                    3 dalis pakeičiama taip:
                                    
                                                „3.
                                             
                                             
                                                Jei buvo pranešta apie 1 dalyje nurodytame ūkyje laikomų ožkų Mycobacterium tuberculosis komplekso (M. bovis, M. caprae ir M. tuberculosis) infekciją, tokie gyvūnai gali būti perkeliami į kitą valstybę narę tik jei visos tame ūkyje laikomos ožkos, vyresnės nei 6 savaičių, buvo patikrintos atliekant tyrimus ir tyrimų rezultatai buvo neigiami. Šie tyrimai turi būti atliekami su ožkomis arba naudojant mėginius, paimtus iš ožkų ne anksčiau kaip praėjus 42 dienoms po paskutinio patvirtinto atvejo ir paskutinio gyvūno, kuris patikrintas naudojant diagnostinį metodą ir rezultatai buvo teigiami, pašalinimo.“;
                                             
                                          
                              
                  
                        2.
                     
                     
                        2 dalies 3 dalis pakeičiama taip:
                        
                                    „3.
                                 
                                 
                                    Jei buvo pranešta apie 1 dalyje nurodytame ūkyje laikomų kupranugarinių Mycobacterium tuberculosis komplekso (M. bovis, M. caprae ir M. tuberculosis) infekciją, tokie gyvūnai gali būti perkeliami į kitą valstybę narę tik jei visi tame ūkyje laikomi kupranugariniai, vyresni nei 6 savaičių, buvo patikrinti atliekant tyrimus ir tyrimų rezultatai buvo neigiami. Šie tyrimai turi būti atliekami su kupranugariniais arba naudojant mėginius, paimtus iš kupranugarinių ne anksčiau kaip praėjus 42 dienoms po paskutinio patvirtinto atvejo ir paskutinio gyvūno, kuris patikrintas naudojant diagnostinį metodą ir rezultatai buvo teigiami, pašalinimo.“